CELEX: 32009D0727
Language: hu
Date: 2009-09-30 00:00:00
Title: 2009/727/EK: A Bizottság határozata ( 2009. szeptember 30. ) az Indiából behozott, emberi fogyasztásra vagy állati takarmányozásra szánt rákfélékre alkalmazandó sürgősségi intézkedésekről (az értesítés a C(2009) 7388. számú dokumentummal történt) (EGT-vonatkozású szöveg)

1.10.2009   
            
            
               HU
            
            
               Az Európai Unió Hivatalos Lapja
            
            
               L 258/31
            
         
      A BIZOTTSÁG HATÁROZATA
   
   (2009. szeptember 30.)
   az Indiából behozott, emberi fogyasztásra vagy állati takarmányozásra szánt rákfélékre alkalmazandó sürgősségi intézkedésekről
   (az értesítés a C(2009) 7388. számú dokumentummal történt)
   (EGT-vonatkozású szöveg)
   (2009/727/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
   mivel:
   
               (1)
            
            
               A 178/2002/EK rendelet tartalmazza a Közösség és az egyes tagállamok szintjén az élelmiszerekre és takarmányokra vonatkozó általános elvek általános meghatározását, különösen pedig az élelmiszer- és takarmánybiztonságra vonatkozó alapelveket. Sürgősségi intézkedések meghozatalát írja elő abban az esetben, ha nyilvánvaló, hogy a harmadik országból behozott élelmiszer vagy takarmány komoly kockázatot jelenthet az emberi egészségre, az állatok egészségére vagy a környezetre, és az érintett tagállam(ok) intézkedéseikkel nem képesek e kockázatot kielégítően kezelni.
            
         
               (2)
            
            
               Az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről szóló, 1996. április 29-i 96/23/EK tanácsi irányelv (2) szerint az állatok és az elsődlegesen állati eredetű termékek előállítását nyomon kell követni annak érdekében, hogy ki lehessen mutatni bizonyos maradékanyagok és anyagok jelenlétét az élő állatokban, azok ürülékében, testnedveiben és szöveteiben, az állati eredetű termékekben, a takarmányban és az ivóvízben. A 96/23/EK irányelv 29. cikke előírja, hogy a harmadik országok által nyújtott garanciáknak az ebben az irányelvben előírt garanciákkal legalább egyenértékűnek kell lenniük.
            
         
               (3)
            
            
               Az Indiában tett legutóbbi közösségi ellenőrző látogatás hiányosságokat fedezett fel az élő állatokat és az állati termékeket vizsgáló maradékanyag-ellenőrzési rendszerben.
            
         
               (4)
            
            
               Az India által vállat garanciák ellenére a tagállamok jelentéséből a Bizottság arról értesült, hogy az Indiából behozott, emberi fogyasztásra vagy állati takarmányozásra szánt rákfélékben egyre többször találnak nitrofuránokat és azok metabolitjait. Ezen anyagok élelmiszerekben való jelenlétét a 2377/90/EGK tanácsi rendelet (3) tiltja, mivel komoly kockázatot jelentenek az emberi egészségre.
            
         
               (5)
            
            
               Ezeket az állati eredetű termékeket a víziállatoknak szánt takarmány előállításában is felhasználják. A nitrofurán és metabolitjai takarmány-adalékanyagként való felhasználása az 1831/2003/EK európai parlamenti és tanácsi rendelet (4) értelmében nem engedélyezett. Antibakteriális szerként nitrofuránt tartalmazó állati eredetű termékekkel nem lehet továbbá gazdasági haszonállatokat takarmányozni, mivel ezek az 1774/2002/EK európai parlamenti és tanácsi rendelet (5) szerint 2. kategóriába tartozó állati melléktermékek.
            
         
               (6)
            
            
               Ezért az emberi egészség valamennyi tagállamban történő hatékony és egységes védelme érdekében helyénvaló egyes közösségi szintű sürgősségi intézkedéseket elfogadni az Indiából származó rákfélék importjára.
            
         
               (7)
            
            
               Ennek megfelelően a tagállamok csak akkor engedélyezhetnék az Indiából származó tenyésztett rákfélék behozatalát, ha bizonyítható, hogy származási helyükön analitikai vizsgálatnak vetették alá őket annak igazolására, hogy a nitrofurán vagy metabolitjai koncentrációja – a 2002/657/EK bizottsági határozatnak (6) megfelelően – nem lépi túl az alkalmazott megerősítő analitikai módszer döntési határértékét.
            
         
               (8)
            
            
               Engedélyezhető ugyanakkor olyan szállítmányok behozatala, amelyekhez nem állnak ugyan rendelkezésre a származási helyen elvégzett analitikai vizsgálatok eredményei, de az importáló tagállamok biztosítják, hogy a szállítmányokat a közösségi határon megfelelő vizsgálatnak vetik alá, és hatósági ellenőrzés alatt tartják mindaddig, amíg az eredmények nem állnak rendelkezésre.
            
         
               (9)
            
            
               Ezt a határozatot az India által nyújtott garanciák és a tagállamok által elvégzett analitikai vizsgálatok eredményei alapján felül kell vizsgálni.
            
         
               (10)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Ez a határozat az Indiából behozott, emberi fogyasztásra vagy állati takarmányozásra szánt tenyésztett rákfélék szállítmányaira vonatkozik (a továbbiakban: rákfélék szállítmányai).
   2. cikk
   (1)   A tagállamoknak engedélyezniük kell a rákfélék szállítmányainak a Közösségbe történő behozatalát, amennyiben azokhoz rendelkezésre állnak a származási helyen végzett analitikai vizsgálat (a továbbiakban: analitikai vizsgálat) eredményei annak biztosítására, hogy a termékek nem jelentenek veszélyt az emberi egészségre.
   (2)   Az analitikai vizsgálatot különösen a nitrofurán és annak metabolitjai jelenlétének kimutatására kell elvégezni, a 2002/657/EK határozattal összhangban.
   3. cikk
   (1)   A 2. cikktől eltérve a tagállamok engedélyezhetik az olyan rákfélék szállítmányainak behozatalát, amelyekhez nem állnak rendelkezésre ugyan az analitikai vizsgálatok eredményei, de az importáló tagállam biztosítja, hogy a közösségi határon valamennyi szállítmányt minden olyan megfelelő vizsgálatnak alávetik, amelyekkel garantálható, hogy a termékek nem jelentenek veszélyt az emberi egészségre.
   (2)   Az (1) bekezdésben említett szállítmányt mindaddig vissza kell tartani a közösségi határon, amíg nem állnak rendelkezésre laboratóriumi eredmények annak igazolására, hogy abban nincsenek jelen nitrofurán metabolitok a 2002/657/EK határozatban megszabott 1 μg/kg-os, minimálisan megkövetelt közösségi teljesítményszintet (MRPL) meghaladó mértékben.
   4. cikk
   (1)   A tagállamok késedelem nélkül értesítik a Bizottságot, ha a 3. cikk (2) bekezdésében szereplő analitikai vizsgálat nitrofurán metabolitok olyan mértékű jelenlétét mutatja ki, amely meghaladja az alkalmazott megerősítő analitikai módszer döntési határértékének (CC-alfa) koncentrációját, a 2002/657/EK határozat 6. cikkével összhangban.
   (2)   Amennyiben az analitikai vizsgálat a nitrofuránnak és metabolitjainak a közösségi MRPL szintjét meghaladó mértékű jelenlétét mutatja ki, a szállítmány nem kerülhet piaci forgalomba.
   (3)   A tagállamok a (2) bekezdésben szereplő információk továbbítására a 178/2002/EK rendelettel létrehozott élelmiszer- és takarmánybiztonsági riasztási rendszert használják.
   (4)   A tagállamok háromhavonta jelentést nyújtanak be a Bizottságnak az analitikai vizsgálatok valamennyi eredményéről. Ehhez az e határozat mellékletében szereplő egységes jelentési űrlap használandó.
   (5)   A jelentést az egyes negyedéveket követő hónapokban (április, július, október és január) kell benyújtani.
   5. cikk
   Az e határozat alkalmazásával összefüggésben felmerülő valamennyi költség a feladót, a címzettet vagy valamelyikük meghatalmazottját terheli.
   6. cikk
   A tagállamok haladéktalanul tájékoztatják a Bizottságot az e határozatnak való megfelelés érdekében hozott intézkedésekről.
   7. cikk
   Ezt a határozatot az India által nyújtott garanciák és a tagállamok által elvégzett analitikai vizsgálatok eredményei alapján felül kell vizsgálni.
   8. cikk
   Ennek a határozatnak a tagállamok a címzettjei.
   
      Kelt Brüsszelben, 2009. szeptember 30-án.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 31., 2002.2.1., 1. o.
   
      (2)  HL L 125., 1996.5.23., 10. o.
   
      (3)  HL L 224., 1990.8.18., 1. o.
   
      (4)  HL L 268., 2003.10.18., 29. o.
   
      (5)  HL L 273., 2002.10.10., 1. o.
   
      (6)  HL L 221., 2002.8.17., 8. o.
   
      MELLÉKLET
      
         A 4. CIKK (4) BEKEZDÉSÉBEN EMLÍTETT EGYSÉGES JELENTÉSI ŰRLAP
      
      
         Az Indiából származó rákfélék szállítmányait nitrofurán és metabolitjai tekintetében vizsgáló ellenőrzések eredményei
      
      
                  A rákfélék típusa
               
               
                  A minta kódja
               
               
                  A vizsgálat napja
                  (év/hónap/nap)
               
               
                  Eredmény
                  (μg/kg)
               
               
                  A megerősítő módszerrel kapott koncentráció
               
               
                  > MRPL (1 μg/kg)
                  Igen/Nem
               
               
                  Döntés (visszautasítás/továbbszállítás/megsemmisítés/piaci forgalomba hozatal)